6.12.2022
DA
Den Europæiske Unions Tidende
C 465/15 Tirsdag den 3. maj 2022
71. mener, at den fælles fiskeripolitik bør omfatte en social konditionalitet i lighed med den, der er indført i den nye fælles landbrugspolitik, som kan udløse sanktioner over for ejere af fiskerfartøjer, akvakulturproducenter og andre EHFAF-modtagere, hvis de ikke sikrer passende arbejdsvilkår for alle deres arbejdstagere, sæsonarbejdere og vandrende arbejdstagere; fremhæver, at denne sociale konditionalitet er afgørende for at beskytte fiskeri- og akvakulturarbejdstageres værdighed på arbejdspladsen og deres sociale rettigheder, hvilket bidrager til at opnå social retfærdighed for alle;
72. mener, at større jobsikkerhed, sikkerhed på arbejdspladsen, sunde have, der giver bedre indtjening, og social sikring i fiskeri- og akvakultursektorerne er afgørende for at tiltrække kvinder og yngre generationer og dermed sikre dens foryngelse og fortsatte overlevelse;
73. glæder sig over den rolle, som kvinder spiller med hensyn til at sikre bæredygtige værdikæder inden for fiskeri og akvakultur, og opfordrer derfor indtrængende til, at de sikres anstændige arbejdsvilkår, ligeløn, social sikring samt synlighed og repræsentation i beslutningsstrukturer og -processer;
74. understreger, at fiskeri og akvakultur spiller en central rolle med hensyn til at skabe arbejdspladser og opretholde økonomien i mange dele af EU og tegner sig for over halvdelen af de lokale arbejdspladser i mange kyst- og øsamfund, navnlig i regionerne i den yderste periferi;
75. understreger, at det for at forbedre fiskeri- og akvakultursektorernes bæredygtighed, konkurrenceevne og økonomiske resultater er nødvendigt at sikre lige konkurrencevilkår for EU's operatører i en global økonomi og fokusere på erhvervsuddannelse, livslang læring, anerkendelse af denne uddannelse på europæisk plan, rådgivningstjenester og formidling af teknisk og videnskabelig viden og innovativ praksis, idet det bidrag, som brancheforeninger gør i denne henseende, anerkendes;
76. understreger behovet for at tilføje værdi til fiskerivarer ved første salg, navnlig salg fra ikkeindustrielt fiskeri i lille målestok, for at øge fiskernes indkomst og løn;
77. opfordrer Kommissionen til at udvikle nye former for bæredygtig hav- og kystturisme, fremme nye former for turismeaktiviteter, tilvejebringe yderligere indtægter og øge helårsbeskæftigelsen for at øge værdien af hav- og kystområder, samtidig med at miljøet og den blå kulturarv beskyttes, og hav- og kysthabitater bevares; understreger den vigtige rolle, som den cirkulære økonomi spiller i turistsektoren med hensyn til at udvikle mere bæredygtige praksisser, som er til gavn for den lokale udvikling; anerkender, at turismesektoren bør samarbejde med kystsamfundene og har brug for støtte til at øge infrastrukturens effektivitet og bæredygtighed og hav- og turistområders konkurrenceevne;
78. anerkender, at kystturisme kan have en positiv indvirkning på udviklingslandene, men kan være skadelig, når der udvikles strategier for masseturisme, som fører til reduceret fødevareadgang og -forbrug for lokale forbrugere og til ødelæggelse af havmiljøet og den kulturelle identitet; opfordrer EU til at fremme retfærdige modeller for turisme med lav indvirkning.
79. understreger behovet for at bevare vores naturkapital og naturarv for at tilskynde til bæredygtig turisme (f.eks. økoturisme) og opfordrer medlemsstaterne til at beskytte biodiversiteten ved hurtigst muligt at iværksætte foranstaltninger til beskyttelse af havmiljøet, herunder grænseoverskridende foranstaltninger, for at beskytte, genoprette og fremme hav- og kystøkosystemer, herunder gennem Natura 2000-havområderne;
80. opfordrer Kommissionen til at medtage bæredygtig hav-, ø- og kystturisme i relaterede foranstaltninger og programmer, til at støtte initiativer, der tilskynder til diversificering af kyst- og havturisme, og til at bidrage til at gøre turistaktiviteterne og beskæftigelsen mindre sæsonbetinget; fremhæver behovet for at indsamle bedre data om bidraget fra lystfiskerturisme til økonomien i kystområder og på øer;
81. fremhæver den blå økonomis betydning i regionerne i den yderste periferi, navnlig for deres turistsektorer; opfordrer derfor Kommissionen til at oprette et transportprogram med muligheder, der specifikt vedrører deres fjerne beliggenhed og status som øsamfund (POSEI Transport), for mere direkte at imødekomme behovene på øerne og i regionerne i den yderste periferi og støtte driften af visse kommercielle ruter til dem;